מן – אליהו מנחם

אליהו מנחם – מן, נולד בסופיה – בולגריה בשנת 1946. עלה לארץ עם משפחתו בהיותו בן שנתיים. את שירותו הצבאי החל ב- 1965 והפך לטייס קרב חיל האוויר בשנת 1966. במלחמת "ששת הימים" השתתף כטייס צעיר של מטוס מיסטר, ובמלחמת "יום כיפור" תפקד כטייס בכיר במטוס מיראג' III.

במהלך שירותו הצבאי הפיל מן בקרבות אוויר 5 מטוסי מיג-21 והליקופטר M-8.

ביוני 1975 נשלח מן מטעם חיל האוויר לבית-ספר לטייסי ניסוי ב- Patuxent River
שבמדינת מרילנד בארה"ב – לתקופה של שנה.

עם שובו לארץ שימש כטייס ניסוי במרכז לניסויי טיסה של חיל האוויר הישראלי.

פעילותו המקצועית של מן הייתה רחבת היקף ומגוונת, בין השאר שימש כמפקד טייסת מיראג' III, מפקד טייסת תעופה ויועץ תעופתי לחיל האוויר הפרואני.

בתפקידו האחרון בשירות הצבאי היה טייס ניסוי ראשי במרכז ניסויי טיסה של חיל האוויר.

מן פרש מחיל האוויר בשנת 1987 והמשיך לטוס כטייס ניסוי במסגרת שירות המילואים עד יום מותו.

מן הצטרף לחברת "אלביט-מערכות" כטייס ניסוי ראשי וכמנהל שיווק ביחידה למערכות נשק למטוסים.

כטייס מצטיין ומנוסה הטיס מגוון רחב של מטוסי קרב במקומות רבים בעולם וכן ייעץ לתעשיות האוויריות במדינות השונות.

במקביל לקריירה המקצועית, פעל מן כמדריך מתנדב עם קבוצות צעירים טעוני טיפוח במסגרת חינוך "צהלה" באזור מגוריו, לפעילות זו הקדיש מן מזמנו וממרצו. בזכות הקסם האישי שהקרין, הצליח ליצור קשר מיידי והדוק עם הצעירים שראו בו מדריך וחבר.

מן נהרג בתאונת מטוס ב- 31 לאוקטובר 2001 במהלך טיסה אווירובטית במטוס מסוג  אקסטרא-300. 

מן היה בן 55 במותו, השאיר אישה – יהודית ושלושה ילדים : גדי- טייס קרב במילואים (F-16) ועובד בחברת הייטק, תמר – סטודנטית ועודד – חייל, אימו – אלזה ואח – יעקב.

מן היה איש של חברים ומשפחה, היה מוכר וידוע כאיש חכם וחם, בעל חוש הומור מפותח ונכון לעזור תמיד, היה אהוב על רבים – מפקדיו, פקודיו וחבריו.

מן יזכר תמיד כאיש מקצוע מצטיין ואדם פתוח ומסור.

מותו הפתאומי והטראגי הותיר רבים המומים, כואבים ומיותמים.

הוא יזכר באהבה ובגעגועים.

